ประกันชีวิตไทยสู้เออีซีสบาย
5รายใหญ่มีต้นทุนธุรกิจต่ำสุด วินาศภัยแพ้เวียดนาม-สิงคโปร์
27 พ.ย. 2555

5รายใหญ่มีต้นทุนธุรกิจต่ำสุด วินาศภัยแพ้เวียดนาม-สิงคโปร์
ไทยรี เผย 5 บริษัทประกันชีวิตขนาดใหญ่ของไทยต้นทุนต่ำกว่าค่าเฉลี่ยใน AEC 
สำนักวิจัยและสถิติ บริษัทไทยรับประกันภัยต่อ (ไทยรี) รายงานว่า จากการศึกษาโอกาสสำหรับธุรกิจประกันภัยในประชาคมอาเซียน (AEC) 10 ประเทศ โดยใช้ข้อมูลปี 2554 ประกอบด้วย อินโดนีเซีย มาเลเซีย ฟิลิปปินส์ สิงคโปร์ บรูไน เวียดนาม ลาว พม่า กัมพูชา และไทย พบว่า บริษัทประกันชีวิตขนาดใหญ่ 5 อันดับแรกของกลุ่มประเทศสมาชิก ไทยมีความได้เปรียบเรื่องมีอัตราส่วนค่าใช้จ่ายต่ำกว่าค่าเฉลี่ยซึ่งอยู่ที่ 18.2% และมีอัตราส่วนค่าสินไหมทดแทนต่ำกว่าค่าเฉลี่ย ซึ่งอยู่ที่ 56.5% 
ทั้งนี้ บริษัท กรุงเทพประกันชีวิต มีอัตราค่าใช้จ่ายประมาณ 12% และอัตราส่วนค่าสินไหมทดแทนอยู่ประมาณ 22% รวมถึงบริษัท ไทยพาณิชย์ประกันชีวิต บริษัท เมืองไทยประกันชีวิต บริษัท เอไอเอ สาขาประเทศไทย และบริษัท ไทยประกันชีวิต มีอัตราค่าใช้จ่ายไม่ถึง 25%
ขณะที่ธุรกิจประกันวินาศภัย ไทยเสียเปรียบเรื่องต้นทุน เพราะจากการเปรียบเทียบ 5 บริษัทขนาดใหญ่จาก 10 ประเทศ ไทยมีอัตราส่วนค่าใช้จ่ายสูงกว่าเกณฑ์เฉลี่ย 28.9% และมีอัตราส่วนค่าสินไหมทดแทนสูงกว่าค่าเฉลี่ยที่ 49.9% ซึ่งเสียเปรียบบริษัทขนาดใหญ่ของสิงคโปร์ เวียดนาม และมาเลเซีย
สำหรับขนาดและการขยายตัวของธุรกิจประกันภัยที่จัดทำโดยบริษัท สวิส รี ของ 6 ประเทศ คือ อินโดนีเซีย มาเลเซีย ฟิลิปปินส์ สิงคโปร์ ไทย และเวียดนาม พบว่าไทยมีการเติบโต 6.3% ในระดับเดียวกับประเทศมาเลเซียและสิงคโปร์ ส่วนข้อมูลของบรูไน ลาว พม่า และกัมพูชา ไม่ได้รับการเปิดเผย สัดส่วนของเบี้ยประกันภัยเทียบกับจีดีพี ไทยอยู่อันดับ 3 รองจากสิงคโปร์และมาเลเซีย โดยมีเบี้ยประกันชีวิตต่อจีดีพีที่ 2.7% และเบี้ยประกันวินาศภัยต่อจีดีพีอยู่ที่ 1.7% เช่นเดียวกับเบี้ยประกันต่อประชากร ไทยอยู่อันดับ 3 รองจากสิงคโปร์และมาเลเซีย และไทยยังมีต้นทุนในการเริ่มกิจการต่ำเป็นอันดับ 2 รองจากสิงคโปร์ 
ทั้งนี้ สำนักวิจัยและสถิติ บริษัท ไทยรับประกันภัยต่อ คาดว่าปี 2555 ธุรกิจประกันภัยไทยจะมีเบี้ยรับรวม 5.51 แสนล้านบาท เพิ่มขึ้น 17.6% แยกเป็นเบี้ยประกันวินาศภัย 1.72 แสนล้านบาท เพิ่มขึ้น 22.7% เบี้ยประกันชีวิต 3.79 แสนล้านบาท เพิ่มขึ้น 15.5%